Catarroja adjudica les obres de la plaça Major per 300.000 euros
06 oct. 2023

L'Ajuntament de Catarroja, a través de la regidoria d'Urbanisme, ha licitat les obres d'adequació de la plaça Major per un import de 296.577,35 euros. Les obres s'emmarquen dins de les actuacions d'adequació, rehabilitació i millora dels entorns, dins de l'estratègia de la regidoria d'Urbanisme. En el cas de la plaça Major, les obres també inclouran la intersecció amb el carrer Trinquet per tal d'eliminar les barreres arquitectòniques dels accessos des de la zona oest.

Amb les obres, amb un termini d'execució de quatre mesos, «es renovarà la zona de jocs i també es repararan les arquetes de desaigüe per evitar les filtracions a l'aparcament subterrani, així com la reparació de la làmina d'aigua i la font per evitar filtracions al pàrquing» explica el regidor Martí Raga.

Els treballs també comportaran la rehabilitació de la torre d'il·luminació i la substitució de la pèrgola Oest, la més propera a la Rambleta i al carrer Trinquet, per una més gran i crear-ne una de nova a la banda Nord per a guanyar més ombra «i donar resposta a les necessitats de la ciutadania fent possible l'ús variat de la plaça amb les seues particularitats tècniques, i amb l'aposta de seguir millorant i dignificant els espais públics de Catarroja», explica Raga.

La plaça Major, localitzada al centre del poble i amb accés a l'Ajuntament, és el centre de nombroses activitats festives de la localitat, així com lloc de trobada infantil diàriament. Al soterrani s'ubica el pàrquing públic municipal amb places d'estacionament rotatiu i places de lloguer a preus assequibles.